ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

На 5 декември 2017 г. Съветът прие Регламент (ЕС) 2017/2454 на Съвета[[1]](#footnote-1), който е част от законодателния пакет за модернизацията на ДДС при трансграничната електронна търговия между предприятия и потребители (B2C) („пакет за ДДС в областта на електронната търговия“). С него се изменя Регламент (ЕС) № 904/2010 относно административното сътрудничество и борбата с измамите в областта на данъка върху добавената стойност[[2]](#footnote-2), в който се предвижда основата за необходимата информационна инфраструктура и нужното сътрудничество между държавите членки с цел да се осигури успехът на разширяването на режима за съкратено обслужването на едно гише (MOSS).

Датата на прилагане на измененията, определена в Регламент (ЕС) 2017/2454, е 1 януари 2021 г.

На 14 февруари 2020 г. Комисията представи обзор относно готовността на държавите членки, в който повечето държави членки потвърдиха, че ще успеят да започнат да прилагат правилата от определената дата. Две държави членки изразиха опасения и поискаха началото на прилагането да бъде отложено с една година или повече. Комисията предложи помощ на държавите членки, срещащи трудности, за да могат да преодолеят затрудненията и запази увереността си, че държавите членки ще бъдат готови до 1 януари 2021 г.

Поради неочаквано възникналата криза с COVID-19 обаче и тежкото ѝ отражение държавите членки трябваше да променят приоритетите си и да преразпределят ресурси от реализацията на пакета за ДДС в областта на електронната търговия към борбата с настоящата пандемия. Поради това и други държави членки вече не могат да гарантират, че ще успеят да приключат с подготвителната работа, за да могат да прилагат новите правила от 1 януари 2021 г., включително правилата за административното сътрудничество. Има сериозен риск реализацията на информационната система на национално равнище, която се изисква за прилагането на новите правила за ДДС при електронната търговия, включително определените в Регламент (ЕС) 2017/2454, да се забави, което означава, че няколко държави членки няма да бъдат готови да прилагат новите правила от 1 януари 2021 г. Подобни опасения изказаха и основни икономически оператори, особено пощенски оператори и оператори на куриерски услуги, които призоваха Комисията да отложи датата на прилагане на пакета за ДДС в областта на електронната търговия с 6 месеца поради кризата с COVID-19.

Комисията проведе среща с държавите членки на 24 април 2020 г., за да прецени готовността им за прилагане на новите правила от 1 януари 2021 г. По-голямата част от държавите членки отново потвърдиха, че ще бъдат готови навреме да прилагат новите правила, но подчертаха, че разпоредбите относно функционирането на пакета за ДДС в областта на електронната търговия почиват на принципа, че всички държави членки ще могат да ги прилагат правилно, поради което те също имат готовност да подкрепят отлагане с не повече от 6 месеца.

Целта на настоящото предложение е да се отложи с 6 месеца датата на прилагане на измененията на пакета за ДДС в областта на електронната търговия, определена в Регламент (ЕС) 2017/2454, която е 1 януари 2021 г. Новата дата на прилагане следователно трябва да бъде 1 юли 2021 г. Предлага се отлагане с шест месеца, тъй като забавянето трябва да бъде възможно най-малко, за да се минимизират допълнителните бюджетни загуби за държавите членки.

• Съгласуваност с действащите разпоредби в тази област на политиката

Общата цел на настоящото предложение е безпрепятственото функциониране на вътрешния пазар, конкурентоспособността на предприятията на ЕС и необходимостта да се осигури ефективно данъчно облагане на цифровата икономика. Пакетът за ДДС в областта на електронната търговия е в съответствие с бъдещото прилагане на принципа на облагане с ДДС в държавата по местоназначение, както е посочено в представения неотдавна План за действие във връзка с ДДС, подкрепен от Съвета[[3]](#footnote-3).

Пакетът за ДДС в областта на електронната търговия е посочен като ключова инициатива в Стратегията за цифровия единен пазар[[4]](#footnote-4), както и в Стратегията за единния пазар[[5]](#footnote-5) и Плана за действие за електронно управление[[6]](#footnote-6), в допълнение към Плана за действие във връзка с ДДС.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Настоящото предложение се основава на член 113 от Договора за функционирането на Европейския съюз (ДФЕС). В този член се предвижда Съветът, като действа с единодушие, в съответствие със специална законодателна процедура и след консултация с Европейския парламент и Икономическия и социален комитет, да приема разпоредби за хармонизиране на правилата на държавите членки в областта на косвеното данъчно облагане.

• Субсидиарност (при неизключителна компетентност)

С настоящото предложение датата на прилагане на пакета за ДДС в областта на електронната търговия по отношение на административното сътрудничество и борбата с измамите в областта на ДДС, приет от Съвета през декември 2017 г., се променя. Тази промяна се извършва успоредно с предложението за отлагане на датата 1 януари 2021 г. за прилагане на пакета за ДДС в областта на електронната търговия, като по този начин се включват всички засегнати правни актове. Предложението е следствие от и реакция на кризата с COVID-19, която изправя държавите членки пред предизвикателства на национално равнище по отношение на справянето с настоящата извънредна ситуация и която поражда за някои от тях трудности по отношение на подсигуряването на навременното извършване на необходимите промени в техните вътрешни информационни системи. Разпоредбите относно функционирането на пакета за ДДС в областта на електронната търговия се основават на принципа, че всички държави членки следва да могат да ги прилагат правилно.

С оглед на това, че ДДС е данък, хармонизиран на равнище ЕС, държавите членки не могат самостоятелно да определят различни правила. Поради това всяка една инициатива за изменение на правилата за ДДС за електронната търговия, включително промяна на датата на прилагане, изисква предложение от Комисията и не може да бъде осъществена чрез едностранни действия на национално равнище.

Поради това предложението е в съответствие с принципа на субсидиарност.

• Пропорционалност

Предложението е в съответствие с принципа на пропорционалност, т.е. то не надхвърля необходимото за постигане на целите на Договора за функционирането на Европейския съюз и особено безпрепятственото функциониране на единния пазар. Що се отнася до проверката за спазване на принципа на субсидиарност, не е възможно държавите членки да се справят с проблемите без предложение за изменение на Регламента на Съвета относно административното сътрудничество.

• Избор на инструмент

С настоящото предложение се изменя Регламент (ЕС) 2017/2454 на Съвета. Единственото изменение, което се извършва, е отлагането на датата на прилагане.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Консултации със заинтересованите страни

Предложението отразява сериозните опасения, изразени от страна на някои държави членки, пощенски оператори и оператори на куриерски услуги и представени на Комисията, във връзка с това, че поради кризата с COVID-19 същите няма да могат да завършат подготвителната работа по пакета за ДДС в областта на електронната търговия на национално равнище и да прилагат правилата от 1 януари 2021 г.

Комисията проведе среща с държавите членки на 24 април 2020 г., за да прецени готовността им за прилагане на новите правила от 1 януари 2021 г. По-голямата част от държавите членки отново потвърдиха, че ще бъдат готови навреме да прилагат новите правила, но подчертаха, че разпоредбите относно функционирането на пакета за ДДС в областта на електронната търговия почиват на принципа, че всички държави членки ще могат да ги прилагат правилно, поради което те също имат готовност да подкрепят отлагане с не повече от 6 месеца.

• Оценка на въздействието

Оценка на въздействието беше извършена за предложението, което доведе до приемането на Директивата за ДДС в областта на електронната търговия[[7]](#footnote-7), която е основанието за извършване на измененията на правилата, определени в Регламента относно административното сътрудничество. С настоящото предложение се изменя единствено датата на прилагане на тези изменения.

• Пригодност и опростяване на законодателството

Основната цел на настоящото предложение е да се отложи с шест месеца датата на прилагане на пакета за ДДС в областта на електронната търговия. С предложението не се променят по същество правилата, а единствено се отлага датата на тяхното прилагане.

4. ОТРАЖЕНИЕ ВЪРХУ БЮДЖЕТА

Настоящото предложение е част от проекта за отлагане на датата на прилагане на пакета за ДДС в областта на електронната търговия.

Отражението върху бюджета на вече приетия пакет за ДДС в електронната търговия като цяло е изложено подробно в обяснителния меморандум на предложението за Директива 2017/2455 на Съвета, документ COM(2016)757 final[[8]](#footnote-8).

Бюджетните загуби за държавите членки от неизпълнението на пакета за ДДС в областта на електронната търговия се оценяват на приблизително 5—7 млр. евро годишно. Следователно забавянето с 6 месеца би причинило загуби в размер на приблизително 2,5—3,5 млрд. евро. Ако обаче държавите членки и предприятията не са готови за прилагането на новите правила за ДДС при електронната търговия, рискът от неправилно функциониране на системата би могъл да доведе до почти същите загуби.

5. ДРУГИ ЕЛЕМЕНТИ

• Подробно разяснение на отделните разпоредби на предложението

Настоящото предложение се отнася единствено до датата на прилагане на вече приетите разпоредби относно административното сътрудничество от пакета за ДДС в областта на електронната търговия, определени в Регламент (ЕС) 2017/2454. Датата на прилагане на тези нови правила се отлага с 6 месеца. Това означава, че разпоредбите ще се прилагат от 1 юли 2021 г., а не от 1 януари 2021 г. и сега действащите правила за режима за съкратено обслужване на едно гише (глава XI, раздел 2, членове 43—47) ще продължат да се прилагат до 30 юни 2021 г.

Настоящото предложение е породено от кризата с COVID-19, която изисква от държавите членки да реагират незабавно и да приемат спешно мерки на национално равнище за облекчаване на последиците от нея за бизнеса и населението като цяло. Поради тези безпрецедентни и извънредни обстоятелства няколко държави членки няма да могат да приключат подготвителната работа за прилагане на новите правила от пакета за ДДС в областта на електронната търговия на национално равнище от 1 януари 2021 г.

2020/0084 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕС) 2017/2454 по отношение на датите на прилагане поради кризата с COVID-19

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 113 от него,

като взе предвид предложението на Европейската комисия,

след предаване на проекта на законодателния акт на националните парламенти,

като взе предвид становището на Европейския парламент[[9]](#footnote-9),

като взе предвид становището на Европейския икономически и социален комитет[[10]](#footnote-10),

в съответствие със специална законодателна процедура,

като има предвид, че:

(1) С Регламент (ЕС) № 904/2010 на Съвета[[11]](#footnote-11) се определят правила за обмена и съхраняването на информация от държавите членки, с оглед установяване на специалните режими, предвидени в дял XII, глава 6 от Директива 2006/112/ЕО на Съвета[[12]](#footnote-12).

(2) Регламент (ЕС) 2017/2454 на Съвета[[13]](#footnote-13) изменя тези разпоредби в съответствие с разширяването на обхвата на посочените специални режими и въвеждането на нов режим. Тези изменения трябва да се прилагат от 1 януари 2021 г.

(3) На 30 януари 2020 г. Световната здравна организация (СЗО) обяви разпространението на COVID-19 за извънредна ситуация за общественото здраве, будеща загриженост в международен план. На 11 март 2020 г. СЗО обяви заболяването за пандемия. До настоящия момент COVID-19 е предизвикал инфекции във всички държави членки. Поради тревожното увеличаване на броя на случаите и липсата на ефективни средства за справяне с разпространението на COVID-19, които да са непосредствено на разположение, много държави членки обявиха извънредно положение на териториите си.

(4) Кризата с COVID-19 представлява неочаквана и безпрецедентна извънредна ситуация, която тежко засегна всички държави членки и изисква от тях да предприемат незабавни действия на национално равнище за приоритетно справяне с продължаващата криза, като за целта преразпределят средства от други сфери. Поради настоящата криза няколко държави членки срещат трудности при завършването на разработването на информационните системи, необходими за прилагането на правилата, предвидени в Регламент (ЕС) 2017/2454 и приложими от 1 януари 2021 г. Поради това няколко държави членки поискаха да бъдат отложени датите на прилагане на Регламент (ЕС) 2017/2454.

(5) Като се имат предвид предизвикателствата, пред които са изправени държавите членки в борбата с кризата с COVID-19, и обстоятелството, че новите разпоредби се основават на принципа, че всички държави членки трябва да актуализират своите информационни системи, за да могат да прилагат разпоредбите, предвидени в Регламент (ЕС) № 2017/2454, като така гарантират събирането и предаването на информация и плащания по изменените режими, е необходимо датите на прилагане на посочения регламент да се отложат с шест месеца. Отлагането с шест месеца е целесъобразно, тъй като забавянето трябва да бъде възможно най-малко, за да се минимизират допълнителните бюджетни загуби за държавите членки.

(6) Поради това Регламент (ЕС) 2017/2454 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

Регламент (ЕС) 2017/2454 се изменя, както следва:

(1) в член 1 точка 7 се изменя, както следва:

а) в буква а) заглавието на раздел 2 се заменя със следното:

**„Разпоредби, приложими от 1 януари 2015 г. до 30 юни 2021 г.“**;

б) буква б) се изменя, както следва:

i) заглавието на раздел 3 се заменя със следното:

**„Разпоредби, приложими от 1 юли 2021 г.“**;

ii) член 47a се заменя със следното:

„Член 47a

Разпоредбите на настоящия раздел се прилагат от 1 юли 2021 г.“;

(2) в член 2 втора алинея се заменя със следното:

„Той се прилага от 1 юли 2021 г.“

Член 2

Настоящият регламент влиза в сила на двадесетия ден след деня на публикуването му в *Официален вестник на Европейския съюз*.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

 За Съвета

 Председател

1. Регламент (ЕС) 2017/2454 на Съвета от 5 декември 2017 г. за изменение на Регламент (ЕС) № 904/2010 относно административното сътрудничество и борбата с измамите в областта на данъка върху добавената стойност, ОВ L 348, 29.12.2017 г., стр. 1—6. [↑](#footnote-ref-1)
2. ОВ L 268, 12.10.2010 г., стр. 1. [↑](#footnote-ref-2)
3. <http://www.consilium.europa.eu/en/press/press-releases/2016/05/25-conclusions-vat-action-plan> [↑](#footnote-ref-3)
4. COM(2015) 192 final. [↑](#footnote-ref-4)
5. COM(2015) 550 final. [↑](#footnote-ref-5)
6. COM(2016) 179 final. [↑](#footnote-ref-6)
7. Работен документ на службите на Комисията, Оценка на въздействието, придружаваща документа Предложения за Директива на Съвета, Регламент за изпълнение на Съвета и Регламент на Съвета относно модернизирането на ДДС при трансграничната електронна търговия между предприятия и потребители (B2C) https://eur-lex.europa.eu/legal-content/EN/TXT/?uri=SWD:2016:0379:FIN [↑](#footnote-ref-7)
8. Предложение за Директива на Съвета за изменение на Директива 2006/112/ЕО и Директива 2009/132/ЕО по отношение на някои задължения, свързани с данъка върху добавената стойност, приложими при доставките на услуги и дистанционните продажби на стоки

COM/2016/0757 final - 2016/0370 (CNS), https://eur-lex.europa.eu/legal-content/EN/TXT/?qid=1586260266830&uri=CELEX:52016PC0757 [↑](#footnote-ref-8)
9. ОВ C ,  г., стр. . [↑](#footnote-ref-9)
10. ОВ C ,  г., стр. . [↑](#footnote-ref-10)
11. Регламент (ЕС) № 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (ОВ L 268, 12.10.2010 г., стр. 1). [↑](#footnote-ref-11)
12. Директива 2006/112/ЕО на Съвета от 28 ноември 2006 г. относно общата система на данъка върху добавената стойност (OB L 347, 11.12.2006 г., стр. 1). [↑](#footnote-ref-12)
13. Регламент (ЕС) 2017/2454 на Съвета от 5 декември 2017 г. за изменение на Регламент (ЕС) № 904/2010 относно административното сътрудничество и борбата с измамите в областта на данъка върху добавената стойност, ОВ L 348, 29.12.2017 г., стр. 1—6. [↑](#footnote-ref-13)